જૂન, 1893ની 24મી તારીખે શિકાગોના ઈલિનોઈમાં જન્મેલા રોય ડિઝની ખુદ રચનાત્મક વ્યક્તિત્ત્વ નહોતા ધરાવતા પણ તેઓ નાના ભાઈ વોલ્ટની કલ્પનાશક્તિ અને રચનાત્મકતાને કઈ રીતે પોષવી એ સારી રીતે જાણતા હતા. ગરીબ પરિવારમાં જન્મેલા ભાઈઓ બાળપણથી જ ઉદ્યમી હતા. માતા-પિતાને ઘર ચલાવવામાં મદદ કરવા રોય પિતા સાથે છાપાં નાખવા જતા અને નાના ભાઈ વોલ્ટને પણ સાથે લઈ જતા. રોજ સ્કૂલે જતા પહેલા સવારે આ બન્ને બાળ-ફેરિયાઓ પિતા સાથે 700 અખબારો વહેંચી આવતા અને સ્કૂલ પત્યા પછી બીજા 600 સાંજ અખબારો પહોંચાડી આવતા! રોયનું મગજ ગણિતમાં ચાલતું તો વોલ્ટને ચિત્રકલાની સોગાદ જન્મજાત મળી હતી. યુવાનીમાં વોલ્ટે નાની મોટી અનેક નોકરીઓ કરીને પોતાના જીવનની દિશા શોધવાના પ્રયાસ કર્યા તો રોયે કેન્સાસની એક બેન્કમાં ક્લર્ક તરીકે આઠ વર્ષ નોકરી કરી.